Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un romanç pierdût di Elio Bartolini, Chi abita la villa, e al jere rivât propit dulà che si fevele che la domenie dal sîs di jugn dal 1350, fieste di San Norbert confessôr, il patriarcje Bertrant al partì di un so cjscjel te planure par lâ incuintri al so sassinament.
Arcjan Rinalt, sentât in bande a lei il Messaggero, nancje che al rivàs a sintî i pinsîrs di Saveri, al disè: “Strane la storie de bandiere...”
“Ce storie?”
“Aigle d’or sur fond azur”
“Siôr Rinalt, e je deventade la bandiere dal Friûl!”
“Strani chel istès: nol jere migo il blason de famee dai Saint-Géniès.” Saveri al alçà lis spalis e al continuà a lei e Arcjan, dopo di un pôc, stant che la zornade no butave ni viers di un café, ni viers di un tai, al saludà e al jessì fûr de buteghe. Saveri nol sintì nancje il cinglinâ dal campanel de puarte: si jere bielzà indurmidît.
Il tabajeç di int impegnade intune discussion lu sveà dut a un bot: al jere sentât su di une poltrone di len intarsiât intune sorte di sagristie. Dut intor une schirie di armarons a cuvierzevin lis parêts de stanze. Di une altre bande al sintive rivà lis vôs di chê che aromai e jere deventade une rebecade. “Mais pourquoi mon blason ne serait pas digne pour vous?” al sintì une vôs stiçade ch’e contindeve alc a cualchidun.
“Il vuestri steme, Ecelence, al à di jessi gambiât, cumò che o sês deventât patriarcje” e rispuindè paziente une altre vôs.
Saveri si batè une man sul cerneli: al veve di jessisi sveât tal 1334, cuant che Bertrant di Saint-Géniès, al jere stât nomenât dal pape patriarcje di Acuilee. Mai stât cussì lontan tal timp, si preocupà Saveri ma, sburtât de sô curiositât al pensà ben di fâsi indenant. Nol podeve presentâsi vistût come che al jere, alore al vierzè une puarte a câs di un armaron e al tirà fûr la prime planete che i capità sot man e si la butà intor. Al movè cualchi pas cun ande mistiche viers de altre stanze e si cjatà denant Bertrant che al cuistionave cuntune sorte di cjamerâr vistût in grande pompe.
“Cui sêso?! E ce fasêso vistût di Pasche?!” i disè il patriarcje.
Une vuardie e veve ‘za disfodrât la spade, ma Bertrant la fermà cuntun moviment de man.
“Ehm, o soi il Monsignôr Saveri dai Sengars di Ongjarie, un conseîr de confraternite di Sante Marie. Espert di eraldiche...” al tentà Saveri.
“Espert di eraldiche?” s’incuriosì il patriarcje.
“Sigûr, Ecelence, al vuestri servizi.” E Saveri al pleà il cjâf intun inclin di sumission.
“Ma, al è vistût di Pasche” al protestà il cjamerâr, ma Bertrant lu cidinà cuntun altri moviment de man.
“Alors, que pensez-vous de mon blason?” i domandà a Saveri, mostrant une pergamene cun sore un steme ripartît a mitât par lunc: a çampe trê stelis zalis in cjamp celest, a drete une serie di strichis inclinadis zalis e rossis.
“Mhm” al disè Saveri pleant la bocje intun blec, “al sarès miôr gambiâlu.”
“Pourquoi?! Ce blason a participé aux Croisades!”
“Ve cà, un bon motîf ! Cumò o sês patriarcje di Acuilee! Jo o pensarès a une acuile, tant par disint une!”
“Une aigle? Mhm, ça marche! Une aigle rouge!”
“Ehm, Ecelence, e sarès miôr di aur...”
“Et bon! Aigle d’or sur fond rouge!”
“Mhm, celest...” al tentà prudent Saveri.
Bertrand si sustà e al scjassà la sente intun moviment gnervôs. La vuardie e tornà a disfodrâ la spade, ma il patriarcje la fermà une altre volte. ‘Po al cjalà sostignût in muse Saveri par cualchi secont, prime di sbrocâ intune ridade: “Aigle d’or sur fond azur! Je suis d’accord, mon ami!”
E Bertrant al fasè segn al cjamerâr di cjapâ note e daurman si ritirà sussiegât cun daûr cjamerari e vuardis. Saveri, riduçant par vêle cumbinade gruesse, al tornâ a sentâsi te sagristie par cirî di indurmidîsi e tornâ tal nestri timp.
Cronachis di Saveri Sengar
di Franco Marchetta
fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn fra_Latn fur_Latn fra_Latn vec_Latn fur_Latn fur_Latn ind_Latn fur_Latn